Qorakoʻl tumani olimpiya va milliy sport turlari boʻyicha davlat ixtisoslashtirilgan maktab-internatini tashkil etish toʻgʻrisida
(resolution, 2019-07-12)

Sportning olimpiya va milliy turlarini yanada rivojlantirish hamda mamlakat milliy terma jamoalarining ishonchli zaxiralarini shakllantirish maqsadida Vazirlar Mahkamasi qaror qiladi: 1. Buxoro viloyati hokimligi hamda Oʻzbekiston Respublikasi Jismoniy tarbiya va sport vazirligining Buxoro viloyati Qorakoʻl tumani olimpiya va milliy sport turlari boʻyicha davlat ixtisoslashtirilgan maktab-internatini (keyingi oʻrinlarda maktab-internat deb ataladi) tashkil etish toʻgʻrisidagi taklifiga rozilik berilsin. 2. Belgilab qoʻyilsinki: maktab-internat oʻz faoliyatini Vazirlar Mahkamasining “Sport turlari boʻyicha ixtisoslashtirilgan davlat maktab-internatlari faoliyatini takomillashtirish toʻgʻrisida” 2018-yil 2-iyundagi 410-son qarori asosida amalga oshiruvchi olimpiya va milliy sport turlari boʻyicha davlat ixtisoslashtirilgan maktab-internati hisoblanadi; maktab-internatga oʻquvchilarni qabul qilish 2019/2020 oʻquv yilidan 5-sinfdan boshlab tashkil etiladi. 3. Maktab-internatning asosiy vazifalari etib quyidagilar belgilansin: olimpiya va milliy sport turlari boʻyicha yangi ilmiy-metodik tavsiyalar va yutuqlar asosida sport zaxiralarini, terma jamoalarga yuqori mahoratli sportchilarni tayyorlash; davlat taʼlim standartlari, oʻquv reja va dasturlari talablari asosida oʻquvchilarning taʼlim tayyorgarligini taʼminlash; zarur hollarda olimpiya sport turlari boʻyicha xorijiy trenyerlar va mutaxassislarni taklif qilgan holda ilgʻor ilmiy-metodik tavsiyalar asosida yosh sportchilarni tayyorlash borasida oʻquv-mashq jarayonlarini yuqori darajada tashkil etish; oʻquvchilarning jismoniy tayyorgarligi va texnik-taktik koʻnikmalarini takomillashtirish, professional fazilatlarini rivojlantirish, shuningdek sportni rivojlantirish xalqaro talablariga muvofiq holda Oʻzbekiston milliy terma jamoalari zaxirasini tayyorlash darajasini oshirish; oʻquvchi-sportchilar va trenyerlar tarkibining professional mahoratini oshirish uchun xorijiy sport maktablari va klublari bilan tajriba almashish boʻyicha hamkorlikni kengaytirish. 4. Buxoro viloyati hokimligi Qorakoʻl tumani olimpiya va milliy sport turlari boʻyicha davlat ixtisoslashtirilgan maktab-internatini Buxoro viloyati, Qorakoʻl tumani, “Tojikent” MFY, Tojikent qishlogʻida joylashgan Buxoro viloyati bolalar-oʻsmirlar futbol akademiyasining boʻsh turgan bino va inshootlariga operativ boshqaruv huquqi asosida joylashtirish choralarini koʻrsin. 5. Oʻzbekiston Respublikasi Jismoniy tarbiya va sport vazirligi: bir oy muddatda maktab-internatning ustavi tasdiqlanishi, shuningdek, uning belgilangan tartibda davlat roʻyxatidan oʻtkazilishi; maktab-internatni zamonaviy pedagogik texnologiyalarini egallagan malakali pedagog kadrlar hamda trenyerlar bilan toʻldirish yuzasidan zarur choralarni koʻrsin. 6. Oʻzbekiston Respublikasi Jismoniy tarbiya va sport vazirligi Investitsiyalar va tashqi savdo vazirligi hamda Buxoro viloyati hokimligi bilan birgalikda 2020 — 2025-yillar uchun Oʻzbekiston Respublikasining rivojlanish davlat dasturlari doirasida maktab-internatning bino va inshootlarini bosqichma-bosqich rekonstruksiya qilish, mukammal taʼmirlash va jihozlash ishlarini amalga oshirilishini taʼminlasin. 7. Oʻzbekiston Respublikasi Moliya vazirligi mazkur qaror talablaridan kelib chiqqan holda, 2019-yilda maktab-internatni taʼminlash xarajatlari uchun “Taʼlim” sohasiga ajratilgan mablagʻlar doirasida ajratilishini taʼminlasin, 2020-yildan boshlab esa har yili zarur budjet mablagʻlarini Oʻzbekiston Respublikasi Davlat budjeti parametrlarida nazarda tutsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov hamda Oʻzbekiston Respublikasi jismoniy tarbiya va sport vaziri D.X. Nabiyev zimmasiga yuklansin.